Document ID: 32012R0286

KOMMISSIONENS DELEGEREDE FORORDNING (EU) Nr. 286/2012
af 27. januar 2012
om ændring af bilag I til Europa-Parlamentets og Rådets forordning (EU) nr. 1007/2011 om tekstilfiberbetegnelser og tilknyttet etikettering og mærkning af tekstilprodukters fibersammensætning for at optage et nyt tekstilfibernavn og af bilag VIII og IX til samme forordning for at tilpasse dem til den tekniske udvikling
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 1007/2011 af 27. september 2011 om tekstilfiberbetegnelser og tilknyttet etikettering og mærkning af tekstilprodukters fibersammensætning og om ophævelse af Rådets direktiv 73/44/EØF og Europa-Parlamentets og Rådets direktiv 96/73/EF og 2008/121/EF (1), særlig artikel 21, og
ud fra følgende betragtninger:
(1)
I forordning (EU) nr. 1007/2011 fastlægges regler for etikettering eller mærkning af produkter for så vidt angår deres tekstilfiberindhold, der skal sikre, at forbrugernes interesser beskyttes. Tekstilprodukter kan kun gøres tilgængelige på EU-markedet, hvis de er i overensstemmelse med nævnte forordnings bestemmelser.
(2)
Forordning (EU) nr. 1007/2011 kræver, at mærkningen angiver tekstilprodukters fibersammensætning, og at der foretages kontrol ved analyse af disse produkters overensstemmelse med angivelserne på etiketten.
(3)
For at tilpasse forordning (EU) nr. 1007/2011 til den tekniske udvikling er det nødvendigt, at tilføje fiberen polypropylen/polyamid-bikomponentfiber til listerne over tekstilfiberbetegnelser i bilag I og IX til nævnte forordning.
(4)
Ensartede metoder til kvantitativ analyse af binære tekstilfiberblandinger er fastsat i bilag VIII til forordning (EU) nr. 1007/2011.
(5)
Derfor er det nødvendigt at definere ensartede undersøgelsesmetoder for polypropylen/polyamid-bikomponentfiber.
(6)
Europa-Parlamentets og Rådets direktiv 96/73/EF (2), som ændret ved Kommissionens direktiv 2011/74/EU (3), og Europa-Parlamentets og Rådets direktiv 2008/121/EF (4), som ændret ved Kommissionens direktiv 2011/73/EU (5), omfatter tekstilfiberbetegnelsen polypropylen/polyamid-bikomponent. Da direktiv 96/73/EF og 2008/121/EF ophæves ved forordning (EU) nr. 1007/2011 med virkning fra den 8. maj 2012, er det nødvendigt at medtage denne tekstilfiberbetegnelse i forordning (EU) nr. 1007/2011 med virkning fra nævnte dato.
(7)
Forordning (EU) nr. 1007/2011 bør ændres i overensstemmelse hermed -
VEDTAGET DENNE FORORDNING:
Artikel 1
Bilag I, VIII og IX til forordning (EF) nr. 1007/2011 ændres som angivet i bilaget til denne forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den anvendes fra den 8. maj 2012.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 27. januar 2012.

Labels: 3
7
1
16